### | | | | --- | --- | | | | | --- | | **Byråd** 28. februar 2017 Sagsnr. 710-2016-33178 Dok.nr. 710-2017-52623 Sagsbehandler DPGSMI | | 22.                 Forslag til lokalplan 373 - Boligområde ved [adresse] i Hinnerup og tillæg nr. 22 til Kommuneplan 13 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | TM-U, ØK, BY, høring, TM-U, ØK, BY |
| Lovgrundlag | Planloven |

###

**SAGENS INDHOLD**

Byrådet skal i denne sag tage stilling til forslag til
”Lokalplan nr. 373 – Boligområde ved [adresse] i Hinnerup og tillæg nr. 22 til
Kommuneplan 13” for et område ved [adresse] i Hinnerup. Området er på ca. 5,7
ha, hvoraf størstedelen er kommunalt ejet og en mindre del er ejet af staten.
Det statslige areal er udlagt som fredsskovpligtigt naturområde, mens det
resterende areal er udlagt til boligområde med tilhørende veje og
fællesarealer.

Formålet med lokalplanen er at skabe et attraktivt og velfungerende
boligområde i Hinnerup med gode rekreative forbindelser til de øvrige
boligkvarterer mod syd og vest og til det planlagte skovrejsningsområde nord, syd
og øst for lokalplanområdet.

Lokalplanen giver mulighed for at udstykke 30
parcelhusgrunde i størrelser mellem 950 og 1.150 m2. Grundene vil i
størrelse, beliggenhed og fysiske omgivelser sammen med de allerede udstykkede
grunde ved Lone Kjær og Humlehaven udgøre et samlet attraktivt bykvarter.

**VURDERING**

Lokalplanområdet ligger delvist
i et perspektivområde i Kommuneplan 13 og
delvist i det åbne land. Der er udarbejdet et kommuneplantillæg for et
nyt rammeområde 2.BO.11, der udvider rammeområdet mod syd og øst og udlægger
området til boligformål.

Kommuneplanrammen og lokalplanområdet udvides mod syd og øst,
idet udstykningens afgrænsning mod syd tilpasses en udlagt ny stiforbindelse,
der fortsætter i en ny sti langs vejen Engelbjerggårds forlængelse.

Mod øst tilpasses afgrænsningen det skitserede vejforløb for
Engelbjerggårds forlængelse. Der er udarbejdet et skitseprojekt for
Engelbjerggårds forlængelse til [adresse] via Rønbækvej. Skitseprojektet viser,
at det bedste krydsningspunkt af Rønbækken ligger øst for lokalplanområdet,
hvorfor vejens tracé er forlagt mod øst.

Den videre stillingtagen til forlængelsen af Engelbjerggård til
[adresse] forventes fremlagt som anlægsforslag til politisk behandling i
forbindelse med Budget 2018-2021.

Lokalplanområdet udformes som en naturlig fortsættelse af
boligområdet [adresse] og afgrænses mod nord og øst af vejen Engelbjerggårds
forlængelse. Den sydlige halvdel af området vejbetjenes fra denne forlængelse,
mens den nordlige halvdel af området vejbetjenes fra [adresse].

De fælles friarealer udgøres af et grønt område i den
nordvestlige del af lokalplanområdet og mindre arealer i tilknytning til områdets
stier.

Den del af lokalplanområdet, der ligger mellem parcelhusgrundene
og vejtracéet for Engelbjerggårds forlængelse, udlægges som fredsskovpligtigt
naturområde og indgår som en del af skovrejsningsområdet øst for
lokalplanområdet, Trine Jensen.

Regnvand fra området skal ledes til det eksisterende
regnvandsbassin syd for lokalplanområdet. Det bliver i forbindelse hermed
nødvendigt at udvide bassinet.

Lokalplanområdet ligger inden for et sårbart grundvandsområde
med særlige drikkevandsinteresser, grundvandsdannende opland og indenfor 300 m beskyttelseszone
til [adresse] indvindingsboring. Området ligger desuden indenfor det
område, der er omfattet af kommunens ”Indsatsplan til sikring af
drikkevandsinteresser Truelsbjerg” fra 2006. Indsatsplanens retningslinjer er
dermed gældende for dette lokalplanområde.

En ny statslig bekendtgørelse om krav til kommunernes
fysiske planlægning indenfor områder med særlige drikkevandsinteresser trådte i
kraft 1. januar 2017. Bekendtgørelsen er mere lempelig overfor boliger end de
tidligere retningslinjer i de statslige vandplaner og lægger et større ansvar
for drikkevandsbeskyttelse ud til kommunerne.

Under hensyn til lokalplanområdets særlige grundvandsforhold
anbefaler Teknik og Kultur, at Byrådet fastholder kravet om, at der ikke må
bruges pesticider på grundene i området. Dette krav blev ligeledes stillet i
forbindelse med kommunens salg af Humlehavens 1. og 2. etape. Inden salg af
grundene vil der blive tinglyst et forbud mod brug af pesticider på de enkelte
parceller.

Teknik og Kultur har foretaget en screening af
lokalplanforslaget efter ”Lov om miljøvurdering af planer og programmer”. Det
vurderes, at de miljømæssige konsekvenser som følge af lokalplanens
gennemførelse er af en sådan en karakter, at det ikke er nødvendigt at
udarbejde en egentlig miljøvurdering.

**ØKONOMI**

Med den endelige vedtagelse af lokalplanen åbnes mulighed
for udstykning af området og byggemodning med anlæg af veje, stier og
efterfølgende grundsalg. Områdets veje, stier og fællesarealer vil sammen med
vedligeholdelsesforpligtelsen blive overdraget den grundejerforening, der
stiftes for området.

Dog vil det stiforløb, der udlægges i forlængelse af den
eksisterende gennemgående hovedsti langs lokalplanområdets vestlige kant, blive
udlagt som offentlig sti med deraf følgende udgifter til drift og vedligehold.

[adresse] anbefaler, at området forud for
anlægsarbejdet gennemgår en arkæologisk forundersøgelse. Hvis den arkæologiske forundersøgelse
viser, at der i området er bevaret væsentlige arkæologiske fortidsminder, skal
der efterfølgende foretages en egentlig arkæologisk undersøgelse. Dette vil
forsinke og fordyre byggemodningsomkostningerne, uden at det på forhånd kan
siges med hvor meget.

**INDDRAGELSE**

Der har været dialog med Naturstyrelsen og Hinnerup
Vandværk om beliggenheden af vejføringen og i tilknytning hertil boligområdets
afgrænsning.

Borgerinddragelse og kommunikation om lokalplanforslaget
sker efter reglerne i planloven. Det er et selvstændigt mål med planloven, at
offentligheden i videst muligt omfang inddrages i planlægningsarbejdet.

Høring i forbindelse med videreførelsen af Engelbjerggård
til [adresse] via Rønbækvej gennemføres ved en senere lejlighed.

Når Byrådet har godkendt lokalplanforslaget, skal det
offentliggøres ved annoncering på kommunens hjemmeside med en indsigelsesfrist
på mindst otte uger.

**INDSTILLING**

Direktøren for Teknik og Kultur indstiller til Byrådet:

1.   At forslag til ”Lokalplan
nr. 373 – Boligområde ved [adresse] i Hinnerup og tillæg nr. 22 til
Kommuneplan 13” godkendes og fremlægges i offentlig høring i otte uger.

**BESLUTNING**

***Teknik- og Miljøudvalget, 6. februar 2017:***

Fraværende:Ingen

Indstilles godkendt.

Paul Kristiansen kunne ikke tiltræde indstillingen af hensyn
til drikkevandsboringen i skovrejsningsområdet.

***Økonomiudvalget, 22. februar 2017:***

Fraværende:Ingen

Indstilles godkendt.

**Bilag**

|  |  |
| --- | --- |
| Forslag til lokalplan nr. 373 Boligområde ved [adresse] i Hinnerup | 710-2017-36362 |
| Lokalplan nr. 373 - udstykningsforslag | 710-2017-18073 |